สานต่อความร่วมมือด้านกีฬา ย้ำไทยพร้อมริเริ่มความร่วมมือแข็งขันทุกด้าน
พลเอก ประวิตร วงษ์สุวรรณ รองนายกรัฐมนตรี/ประธานคณะกรรมการโอลิมปิกแห่งประเทศไทยฯ และผู้แทนคณะกรรมการโอลิมปิกแห่งประเทศไทยฯ ร่วมเข้าเฝ้ารับเสด็จฯ เจ้าชาย Fahad Bin Jalawi Al Saud รองประธานและเลขาธิการคณะกรรมการโอลิมปิกแห่งราชอาณาจักรซาอุดีอาระเบีย ในโอกาสเสด็จฯเยือนไทย เพื่อเข้าชมการแข่งขันแบดมินตันรายการ โทมัส แอนด์ อูเบอร์ คับ ไฟนอล 2022 พลเอก ประวิตร ได้ชื่นชมพระองค์ในบทบาทและหลายตำแหน่งสำคัญ ที่ช่วยส่งเสริมการกีฬาของซาอุดีอาระเบียระดับนานาชาติและได้ผลักดันให้ซาอุดีอาระเบียเป็นเจ้าภาพการแข่งขันเอเชียนเกมส์ 2034 ด้วยวิสัยทัศน์ความเป็นมิตรกับสิ่งแวดล้อม ที่เน้นความยั่งยืน รวมทั้งได้กล่าวถึงความสัมพันธ์และความร่วมมือกันอย่างแข็งขันในหลายระดับ หลีงการฟื้นฟูความสัมพันธ์ทางการทูต โดยรัฐบาลหวังว่าความสัมพันธ์ของทั้งสองประเทศ จะมีพลวัตมากยิ่งขึ้น ครอบคลุมทั้งด้านเศรษฐกิจ การค้า การลงทุน อุตสาหกรรม การท่องเที่ยว พลังงานและความมั่นคง พร้อมชื่นชมวิสัยทัศน์ซาอุดีอาระเบีย 2030 ที่มีเป้าหมายผลักดันประเทศเป็นศูนย์กลางการค้าระหว่างประเทศและศูนย์กลางกีฬาระดับโลก และผู้นำเทคโนโลยีด้านพลังงานสะอาด โดยรัฐบาลไทย ให้ความสำคัญกับการส่งเสริมสนับสนุนให้เยาวชนเข้าร่วมการแข่งขันกีฬา โดยคณะกรรมการโอลิมปิกแห่งประเทศไทย ยินดีริเริ่มความร่วมมือด้านการกีฬากับซาอุดีอาระเบีย ในการพัฒนาบุคลากรและประสบการณ์ด้านการกีฬาที่เป็นประโยชน์ร่วมกัน และพร้อมร่วมมือด้านการวิจัยและพัฒนาทั้งพลังงานน้ำมันและพลังงานสะอาด โดยประเทศไทยมีความพร้อมในนโยบายไทยแลนด์ 4.0 และพื้นที่ EEC พร้อมสนับสนุนรองรับการแสวงโอกาสการลงทุนของซาอุดีอาระเบียเจ้าชาย Fahad Bin Jalawi Al Saud ได้ย้ำ แสดงความยินดีกับความสัมพันธ์ของทั้งสองประเทศและขอบคุณในความร่วมมือที่ดีระหว่างกัน โดยซาอุดีอาระเบีย พร้อมลงนามความร่วมมือด้านกีฬาร่วมกับไทยในการแลกเปลี่ยน เรียนรู้ พัฒนาเยาวชนและบุคลากรด้านกีฬาไปด้วยกัน ซึ่งจะส่งคณะทำงานมาสานต่อการลงนามความร่วมมือโดยเร็ว และหวังว่าไทยจะสนับสนุนส่งทีมงานไปแลกเปลี่ยนประสบการณ์ในการจัดการแข่งขัน เอเชียน อินดอร์ แอนด์ มาเชียล-อาร์ต 2025 และเอเชียนเกมส์ 2034 ร่วมกัน ทั้งนี้ ซาอุดีอาระเบียพร้อมสนับสนุนนโยบายไทยแลนด์ 4.0 และยินดีเปิดความร่วมมือด้านต่างๆ และขอเชิญคณะกรรมการโอลิมปิกแห่งประเทศไทยฯ เยือนซาอุดีอาระเบียในโอกาสต่อไป